बझाङमा महर र जोशीबीच रोचक भिडन्त
एक प्रतिनिधि सभा सदस्यको निर्वाचन क्षेत्र भएको बझाङमा  नेकपा (एमाले ) का केन्द्रीय सदस्य  ऐनबहादुर महर र नेकपा (एकीकृत समाजवादी) का स्थायी कमिटी सदस्य भानुभक्त जोशीबीच रोचक भिडन्त हुने देखिएको छ ।
शैलेन्द्र रोकाया बझाङ, कात्तिक २४ गते । एक प्रतिनिधि सभा सदस्यको निर्वाचन क्षेत्र भएको बझाङमा  नेकपा (एमाले ) का केन्द्रीय सदस्य  ऐनबहादुर महर र नेकपा (एकीकृत समाजवादी) का स्थायी कमिटी सदस्य भानुभक्त जोशीबीच रोचक भिडन्त हुने देखिएको छ । जोशीलाई कांग्रेस, माओवादी केन्द्रसहित बाम–लोकतान्त्रिक गठबन्धनको सहयोग रहेको छ भने महरलाई एमालेको साथ रहेको  छ  । लामो समयदेखि अनेरास्ववियुको राजनीतिमा सक्रिय रहेका महर र नेकपा (एस) का जोशीबीच  रोचक प्रतिस्पर्धा हुनेभएको छ । लामो समयदेखि एकै पार्टीमा रहेर काम गरेका दुवै उम्मेदवार मंसिर ४ मा हुने निर्वाचनमा भने मुख्य प्रतिस्पर्धीको रूपमा आमने सामने हुँदैछन् । बझाङ एमालेको प्रमुख संगठकका रूपमा रहेका जोशी गत वर्ष एमालेबाट फुटेर बनेको नेकपा (एस) पार्टीमा हुनुहुन्छ । महर विद्यार्थी राजनीतिदेखि एमालेमा सक्रिय हुनुहुन्छ । एमाले बझाङको संस्थापक भई जिल्लामा एमालेका बलियो सङ्गठन बनाएका जोशी र आफ्नै पार्टीका विद्यार्थी नेताहबीच यस्तो प्रतिस्पर्धा होला भनेर सायद कसैले सोचेका थिएनन् ।पार्टीको जिल्ला नेतृत्व, प्रदेश, केन्द्र हुँदै मन्त्रीको पनि जिम्मेवारी पाइसक्नु भएका नेता जोशीको प्रतिस्पर्धा अनेरास्ववियूबाटै राजनीति सुरु गर्नुभएका महरसँग हुँदैछ । दुवै नेताले विकासका एजेन्डाहरू अघि सार्दै मतदातालाई रिझाउन घरदैलो अभियानमा व्यस्त रहनुभएको छ । जोशीले आफूलाई गठबन्धनको मात्र साथ नभई जिल्लाका केही जिम्मेवार र पुराना एमाले नेताको पनि साथ रहेको दाबी गर्नुभएको छ । यता विद्यार्थी नेता महरलाई एमालेको मत सुरक्षित राख्न चुनौती रहेको छ । महरले आफूलाई कांग्रेस युवाहरूको पनि साथ रहने दाबी गर्नुभएको छ ।कांग्रेस नेता हर्ककजंगबहादुर सिंहले कांग्रेसको मत दायाँबायाँ नहुने बताउनुभयो । महर निर्वाचित भएमा बझाङमा एमाले झन् बलियो हुनेभन्दै कांग्रेस नेताहरूले जसरी पनि हराउनु पर्ने बताउने गरेका छन् । स्थानीय तहको मतका आधारमा एमालेभन्दा गठबन्धन १२ हजार ६ सय ३८ मतले अगाडि छ ।  स्थानीय तह अध्यक्षको मतको आधारमा एमालेले २८ हजार ६ सय १२ र सत्तारुढ गठबन्धनको सबै दलको जोडेर ४१ हजार २ सय ५० मत रहेको छ । एमाले उम्मेदवार महरले आफूलाई बिषेशगरी युवाहरूको साथ रहेकाले आफू निर्वाचित हुने बताउनुभयो । जोशीले भने आफूसँग लामो समयको अनुभव भएकाले आफूलाई सहयोग हुने विश्वास व्यक्त गर्नुभयो । प्रदेशतर्फ समेत गठबन्धनबाट प्रदेश क्षेत्र १ मा कांग्रेसबाट पृथ्वीबहादुर सिंह, एमालेबाट अफिलाल ओखेडा र प्रदेश २ मा माओवादी केन्द्रबाट भिमभण्डारी र एमालेबाट लालबहादुर रावलबीच प्रतिस्पर्धा हुने देखिएको छ । 